Kanada

Kanady vŕzgajú, do rytmu

krokom. Krokmi byť nechcú; skokom

si ukroja v krátkosti diaľky.

Krajina krytá kabátom ticha.

Klepot podpätkov pochodovej piesni

peje druhý hlas. Dva á raz.

Rozkolísala sa chôdza,

rozoznel sa orchester.

Cinkot činelov-praciek,

čutora cvengá o ešus.

V koži odená noha tuláka, tá, čo sa túla, fláka,

hrá. Strunové staccato napnutých šliach, svalov,

španielske rytmy vandráckych kráľov, rytmy úteku.

A do toho všetkého, pokojný, zachrípnutý barytón:

Je ráno, je ráno.        Nohama stíráš rosu na kolejích.

1. místo Poezie do 23 let – Zuzana Števková – Zápalka (Nitra)